Navnet Dacia referer egentlig til den gamle romerske provins Dakien, der geografisk stort set er sammenfaldende med det nuværende Rumænien - dog med undtagelse af området Dobrogea, der ligger ud mod Sortehavet.
Dacia er også navnet på et fremadstormende bilmærke, som samtidig er Rumæniens største eksportvirksomhed med en andel i eksporten på mere end syv procent.
Automobile Dacia blev grundlagt i 1966 under navnet Uzina de Autoturisme Pitești (UAP). Den primære fabrik blev bygget i 1968 i Colibaşi (nu kaldet Mioveni), der ligger nær Pitești - og herefter begyndte Dacia-eventyret at tage fart.